
М О Т И В И
към
проект на Наредба за изменение  
на Наредба № Н-9 от 18.03.2011 г. за военно-почивното дело


1. Причини, които налагат приемането на акта:

С тази наредба се определят условията и редът за ползване на военно-почивните домове, хотелите и местата за настаняване към военните клубове, управлявани от Изпълнителна агенция "Военни клубове и военно-почивно дело", наричана "агенцията", чрез организиране на отдиха и възстановяването на военнослужещите и цивилните служители от Министерството на отбраната, структурите на пряко подчинение на министъра на отбраната и Българската армия, както и на други лица.
Предлаганите промени в чл. 4, ал.1, т. 2, б. „а“ и “б“ на Наредба № Н-9/18.03.2011 г. за военно-почивното дело (Наредбата) се налагат предвид невъзможността да бъде спазен съществуващия регламент, във връзка с неравномерния темп в растежа на цените на основните компоненти на туристически услуги /нощувка и хранене/, т.е. отчетната стойност на хранителните продукти надвишава частта, която следва да се заплаща от лицата по чл. 3 т. 3 и т.5 /ветерани от войните, военноинвалиди и военнопострадали/, а именно 25% от себестойността на почивката.
По отношение на измененията в чл. 4, ал.1, т. 2, б. „а“ и “б“, се запазва действащият към момента начин на финансиране, като единствено се премахва уточнението по отношение на отчетната стойност на хранителните продукти. В тази връзка направеното изменение не води до допълнително финансово натоварване както на лицата  по чл. 3, т. 3 и 5, така и на Министерство на отбраната и/или държавния бюджет. 
[bookmark: _GoBack]В съответствие с разпоредбите на чл. 26, ал. 3 и ал. 4 от Закона за нормативните актове и с цел спазване сроковете, заложени в разпоредбите на Наредбата, публикуването на интернет страницата на Министерството на отбраната и на Портала за обществени консултации на Министерския съвет (strategy.bg) на проекта на изменение и допълнение на Наредба № Н-9/18.03.2011 г. за военно-почивното дело,  да бъде за срок от 14 дни. Този срок за обществено обсъждане на проекта на Наредбата е обвързан с подготовката на предстоящия сезон „ЛЯТО 2024“, който стартира от 01.06.2024 г., и съответно следва да бъдат изготвени картите за почивка за военноинвалидите и военнопострадалите, имащи право да ползват почивните бази на Министерството на отбраната, отразено в утвърдения от министъра на отбраната Протокол № РД-38-18/23.01.2024 г. от работата на комисията по разпределение на картите за почивка за сезон „ЛЯТО 2024“.
2. Цели, които се поставят:
С предлаганите промени в Наредба № Н-9 от 18.03.2011 г. се цели разпоредбите на Наредбата да се приведат в съответствие със ЗОВСРБ, Правилника за прилагане на Закона за ветераните от войните, приет с ПМС № 168 от 1999 г. и Закона за военноинвалидите и военнопострадалите;

3. Финансови и други средства, необходими за прилагането на новата уредба:
Издаването на проекта на Наредба не води до необходимост от допълнителни финансови средства.

4. Очаквани резултати от прилагането:
С актуализирането на текстовете на наредбата, разпоредбите ѝ ще съответстват на националното законодателство, а заявителите ще разполагат с ясна и достъпна информация при ползването на почивките на военно-почивните домове и хотели.
5. Анализ за съответствие с правото на Европейския съюз

С проекта на Наредбата не се предвижда въвеждане на европейско законодателство, поради което не е изготвена справка за съответствие с правото на Европейския съюз. 

